บิตคอยน์ร่วงวันนี้ ทำให้เกิด ต้มยำกุ้งพรีเมียมในไทย
ของสิ่งเดียวกัน ไม่ว่าจะอยู่ที่ไหนในโลก ก็น่าจะมีมูลค่าเท่ากัน ยิ่งเป็นบิตคอยน์ ที่ไม่จำเป็นต้องมีค่าขนย้ายเหมือนสินค้าอื่น บิตคอยน์ที่ไหนในโลกก็น่าจะมีราคาเดียวกันเมื่อคูณอัตราแลกเปลี่ยนระหว่างประเทศ
18 เม.ย. 2564

บิตคอยน์ร่วงวันนี้ ทำให้เกิด ต้มยำกุ้งพรีเมียมในไทย /โดย ลงทุนแมน
ของสิ่งเดียวกัน ไม่ว่าจะอยู่ที่ไหนในโลก ก็น่าจะมีมูลค่าเท่ากัน
ยิ่งเป็นบิตคอยน์ ที่ไม่จำเป็นต้องมีค่าขนย้ายเหมือนสินค้าอื่น บิตคอยน์ที่ไหนในโลกก็น่าจะมีราคาเดียวกันเมื่อคูณอัตราแลกเปลี่ยนระหว่างประเทศ
เช่น ตอนนี้บิตคอยน์ที่ 55,605 ดอลลาร์สหรัฐ คูณอัตราแลกเปลี่ยนที่ 31.2 บาท ก็น่าจะทำให้บิตคอยน์มีราคาขายในไทยที่ประมาณ 1,734,500 บาท
ปกติแล้วมูลค่าที่ควรจะเป็น เมื่อหักค่าธรรมเนียมในการแลกเปลี่ยนเงินระหว่างประเทศของตัวกลางต่าง ๆ แล้ว ก็ควรจะบวกลบไม่เกิน 3%
แต่รู้หรือไม่ว่าในขณะที่กำลังเขียนบทความอยู่นี้..
บิตคอยน์ใน Exchange ไทยมีราคา 1,960,000 บาท หรือสูงกว่ามูลค่าที่ควรจะเป็นถึง 13%.. ซึ่งการที่มันสูงกว่ามูลค่าปกตินี้เรียกว่า “พรีเมียม” และมันเกิดขึ้นในไทย ลงทุนแมนจะขอเรียกมันว่า “ต้มยำกุ้งพรีเมียม” ต่อจากนี้
ต้มยำกุ้งพรีเมียม ในบิตคอยน์ นี้เกิดขึ้นได้อย่างไร ?
ทำไมมาเกิดในวันที่บิตคอยน์ร่วงลงแรง
ลงทุนแมนจะเล่าให้ฟัง
ในทางทฤษฎี เมื่อเกิดเหตุการณ์ไม่ปกติ ของสิ่งเดียวกัน แต่กลับมีมูลค่าที่ต่างกัน
สิ่งที่จะเกิดขึ้นตามมาก็คือ กลไกตลาดจะทำงานด้วยตัวของมันเอง
คือจะมีผู้เห็นโอกาสในช่องว่างนี้ และทำการซื้อของในตลาดที่ราคาต่ำกว่า ไปขายในตลาดที่ราคาสูงกว่า ซึ่งเรียกว่า “arbitrage” และในที่สุดจะทำให้ราคาของในทั้ง 2 ตลาดมีราคาใกล้เคียงกัน
ซึ่งเรื่องนี้ก็น่าจะเกิดขึ้นกับต้มยำกุ้งพรีเมียม เมื่อเวลาผ่านไป พรีเมียมนี้น่าจะถูกปิดลง
แต่ไม่ใช่ตอนนี้..
เพราะในตอนนี้มันมีอยู่หลายปัจจัยที่ทำให้
ราคาบิตคอยน์ในไทย สูงกว่า ในตลาดต่างประเทศ
พูดง่าย ๆ ก็คือ การทำ arbitrage จากบิตคอยน์ในไทยและต่างประเทศ อาจทำได้ไม่ง่าย อย่างน้อยก็ในตอนนี้
ปัจจัยอะไรบ้างที่คอยขัดขวางการ arbitrage ?
1. ถ้าคนต่างชาติอยากทำ arbitrage ก็จะต้องโอนบิตคอยน์มาขายใน Exchange ไทย เพื่อรับรู้กำไร แล้วโอนไทยบาทกลับไปประเทศของเขา ซึ่งกระบวนการเปิดบัญชีใน Exchange ไทยจะอยู่ภายใต้ ก.ล.ต. ซึ่งจะต้องทำ KYC และที่สำคัญตอนนี้การเปิดบัญชีต้องรอเป็นสัปดาห์ หมายความว่าถึงแม้ว่าคนต่างชาติรู้จักคนไทยให้มาเปิดบัญชีใหม่ แล้วจะทำ arbitrage วันนี้ ก็คงต้องรอเป็นสัปดาห์กว่าจะทำได้
2. คนไทยโอนเงินไทยไปเป็นดอลลาร์ เข้าไปบัญชีธนาคารต่างประเทศ แล้วนำเงินนั้นไปซื้อบิตคอยน์ในต่างประเทศ แล้วโอนบิตคอยน์มาขายใน Exchange ในไทย ซึ่งวิธีนี้ใช้ได้เฉพาะคนไทยที่มีบัญชีธนาคารในต่างประเทศ และวันนี้เป็นวันอาทิตย์ ก็อาจทำให้การโอนเงินข้ามประเทศผ่านธนาคารทำได้ลำบาก และการโอนก็จะต้องรอหลายวันด้วยการโอนข้ามธนาคารด้วยระบบ SWIFT
3. ดังนั้นคนที่พร้อมที่จะ arbitrage ก็คือคนที่มี 2 บัญชีที่มีเงินสดมากพอที่อยู่ในประเทศ และนอกประเทศ และมีบัญชีเทรดคริปโททั้งใน และนอกประเทศ ซึ่งคนประเภทนี้ไม่น่าจะมีมาก แต่ถ้าเราเป็นคนประเภทนี้ วันนี้จะเป็นวันพิเศษที่จะทำกำไรจากการ arbitrage แบบเต็มอิ่ม
4. ความต้องการซื้อบิตคอยน์ของคนไทยมีมาก มากจนไม่สนใจราคาบิตคอยน์ในต่างประเทศ หรือพูดง่าย ๆ ว่า เมื่อราคาบิตคอยน์ราคาตกวันนี้ คนไทยต้องการเข้าซื้อวันนี้ แม้ว่าจะต้องยอมจ่ายพรีเมียมกว่าตลาดนอกประเทศไทยก็ตาม
เรื่องนี้เราอาจเห็นตัวอย่างได้จากกระเป๋าหรือนาฬิกาแบรนด์เนม ที่บางทีคนซื้อก็ยอมจ่ายในราคาที่สูงกว่าราคาในต่างประเทศ
และด้วยปัจจัยทั้งหมดนี้ประกอบกัน มันก็ก่อให้เกิด “ต้มยำกุ้งพรีเมียม” ในวันที่บิตคอยน์ราคาร่วงหนักในวันนี้
ถ้าเราคนไทยซื้อบิตคอยน์ในวันนี้ จะเป็นอย่างไร?
คนที่ซื้อบิตคอยน์ใน Exchange ไทย ในวันนี้ อาจจะต้องทำใจไว้ ว่าเรากำลังซื้อแพงกว่าราคาในต่างประเทศถึง 13% และถ้าในวันที่พรีเมียมนี้ถูกปิดลง ถึงแม้ว่าราคาบิตคอยน์ในต่างประเทศจะขึ้นมาแล้ว 13% แต่ราคาใน Exchange ไทยจะไม่ขึ้นเลย ก็เป็นไปได้
อีกเรื่องหนึ่งที่น่าสังเกตก็คือเหรียญ USDT ที่อิงกับค่าเงินดอลลาร์สหรัฐ แบบ 1:1
จากเหตุการณ์ในวันนี้ได้ส่งผลกระทบไปต่อเหรียญ USDT ในประเทศไทยเช่นกัน
ซึ่งอัตราแลกเปลี่ยน ไทยบาทต่อดอลลาร์สหรัฐ ตอนนี้อยู่ที่ 31.2 บาท
เหรียญ USDT ก็ควรจะมีมูลค่าประมาณ 31.2 บาทเช่นกัน
แต่รู้หรือไม่ว่าวันนี้ USDT ได้พุ่งสูงถึง 36.5 บาท ก่อนที่จะตกลงมาเหลือ 35 บาท หรือคิดเป็นพรีเมียม 12% จากที่ควรจะเป็น
ทำไม USDT พุ่งสูงในวันที่บิตคอยน์ร่วง ?
คำตอบก็คือกลไก arbitrage ทำงานนั่นเอง
เพราะมีหลายคนที่มีบัญชีใน Exchange ไทย และ Exchange ต่างประเทศ
และ สิ่งหนึ่งที่เชื่อมกันของ Exchange ไทย และ Exchange ต่างประเทศ นอกจากบิตคอยน์ ก็คือเหรียญ USDT
ดังนั้นคนที่เห็นโอกาสก็รีบซื้อเหรียญ USDT ในไทยเพื่อโอนเหรียญ USDT ไปต่างประเทศ หลังจากนั้นก็ขาย USDT เพื่อซื้อบิตคอยน์ในต่างประเทศ หลังจากนั้นก็โอนบิตคอยน์กลับเข้ามาขายในประเทศไทย
ดังนั้นสิ่งที่เกิดขึ้นก็คือ ราคา USDT จะพุ่งขึ้นจนกว่า การทำแบบนี้แล้วจะไม่ได้กำไร
ย้อนกลับไปที่ราคาบิตคอยน์ 55,605 ดอลลาร์สหรัฐ
บิตคอยน์ใน Exchange ไทยมีราคา 1,960,000 บาท
เมื่อนำ 2 ตัวเลขนี้มาหารกัน ก็จะได้ประมาณ 35 บาท ซึ่งก็คือราคา USDT ในตอนนี้นั่นเอง..
จะเห็นได้ว่าในตอนนี้โลกของคริปโทเคอร์เรนซี มันมีความกว้างและลึก
โดยยุ่งเกี่ยวกับตลาดระหว่างประเทศ ไม่ต่างอะไรจากตลาด FOREX
การติดตามและทำความเข้าใจกับเหตุการณ์ที่เกิดขึ้น ก็อาจทำให้เราได้เปรียบเมื่อโอกาสมาถึง อย่างน้อยเราก็ทำกำไรได้โดยที่มีความเสี่ยงน้อยกว่า การนั่งจ้องราคาแล้วคอยลุ้นว่าพรุ่งนี้จะขึ้นหรือลง
ปิดท้ายด้วยข้อมูลที่น่าสนใจ
เหตุการณ์แบบนี้ก็เกิดขึ้นกับประเทศเกาหลีใต้เช่นกัน
และมันถูกเรียกว่า “กิมจิพรีเมียม”
เพราะประเทศเกาหลีใช้เงินสกุลโคเรียนวอน และมีตลาด Exchange คริปโทเคอร์เรนซีในประเทศของตัวเอง ซึ่งมีกฎระเบียบในการเปิดบัญชีที่เคร่งครัด และคนเกาหลีก็สนใจในคริปโทเคอร์เรนซีมากเช่นกัน
ทำให้ที่ผ่านมาในเกาหลีใต้มี “กิมจิพรีเมียม” เกิดขึ้นมาเป็นระยะ บางช่วงกิมจิพรีเมียมนี้ก็หายไป แต่ล่าสุดกิมจิพรีเมียมก็เริ่มเกิดขึ้นอีกครั้งในเดือนที่แล้ว
ขณะที่ลงทุนแมนเขียนบทความนี้
หนึ่งบิตคอยน์ของเกาหลีจะเท่ากับ 74,353,000 โคเรียนวอน
ถ้าแปลงโดยอิงจากอัตราแลกเปลี่ยนจะได้ 66,586 ดอลลาร์สหรัฐ
นั่นหมายความว่าตอนนี้ กิมจิพรีเมียม มีค่าสูงถึง 20% เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -